**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Републике Србије и Европске уније о учешћу Републике Србије у програму Еразмус+ – програму Европске уније за образовање, обуке, младе и спорт, потписаног у Београду 18. новембра 2021. године и у Бриселу 24. новембра 2021. године, садржан је у члану 99. став 1. тачка 4 Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Седмогодишњипрограм Еразмус+ се завршио 31.12.2020. године, а од 1.1.2021. године се сарадња наставља кроз нови седмогодишњи програм који је успостављен Уредбом (ЕУ) бр. 2021/817 Европског Парламента и Савета од 20. маја 2021. године, неопходно је да се ради остваривања пуноправног учешћа у програму Еразмус+ приступи потписивању споразума између Владе Републике Србије и Европске уније.

Нови програм Еразмус+ је најзначајнији инструмент за успостављање Европског образовног простора који представља важно стратешко опредељење Европске уније за сектор образовања за период до 2025. године. Европски образовни простор се успоставља ради превазилажење структурних баријера у процесу стицања знања и вештина, а зарад бољих изгледа за запошљивост људи широм Европе. Управо је сарадња кроз програм Еразмус+ и програме који су му претходили била полазна основа за креирање овакве стратегије. Наиме, образовни системи Европе слажу се око 6 кључних тема или димензија Европског образовног простора, а то су: квалитет образовања (зарад стицања кључних и трансверзалних вештина какво је предузетништво, затим јачање језичких компетенција), инклузивност образовања (у најширем социо, економско-културном смислу), зелене праксе и дигиталне вештине, квалитет иницијалног и континуираног образовања наставника, јачање сарадње међу високошколским установама (савези европских универзитета, увођење новина какве су микрокреденцијали, европка студентска картица) и геополитичка димензија образовања (подршка циљевима одрживор развоја УН, боља међународна сарадња установа и интернационалнизација на свим нивоима образовања у Европи, подршка младим талентима, заједничким истраживачким и пројектима за иновације).

Одржавање пуноправног учешћа у програму за сарадњу у области образовања, обука, омладине и спорта Европске уније је и једна од обавеза Републике Србије из Преговарачког поглавља 26: Образовање и култура.

Након окончања процедура из члана 9. ст. 2. и 10. Закона о закључивању и извршавању међународних уговора, Министарство просвете, науке и технолошког развоја ће, у складу са чл. 11. и 12. Закона о закључивању и извршавању међународних уговора, припремити Закон о потврђивању Споразума између Републике Србије и Европске уније о учешћу Републике Србије у програму Еразмус+ – програму Европске уније за образовање, обуке, младе и спорт, тако да обезбеди да поступак потврђивања закљученог Споразума буде покренут у року од 30 дана од датума његовог потписивања, у складу са законом.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Извршавањем Споразума стварају се финансијске обавезе за Републику Србију.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

За спровођење овог закона у 2022. години средства су опредељена у Закону о буџету Републике Србије за 2022. годину („Службени гласник РС”, бр. 110/21 и 125/22), и на Разделу 26 - Министарство просвете, Програму 2001 -Уређење, надзор и развој свих нивоа образовног система, Функција 980 - Образовање некласифковано на другом месту, Програмска активност - 0013 - Подршка интеграцији у европски образовни простор, Економска класификација - 462 - Дотације међународним организацијама у износу од 1.089.494.000 динара.

За спровођење овог закона у 2023. години средства су опредељена у Закону о буџету Републике Србије за 2023. годину („Службени гласник РС”, број 138/22) на Разделу 26 - Министарство просвете, Програму 2001 - Уређење, надзор и развој свих нивоа образовног система, Функција 980 - Образовање некласифковано на другом месту, Програмска активност - 0013 - Подршка интеграцији у европски образовни простор, Економска класификација - 462 - Дотације међународним организацијама у износу од 1.083.240.000 динара.

Средства за реализацију предметног акта у наредним годинама планираће се у оквиру лимита одређених за Министарство просвете и у складу са билансним могућностима буџета Републике Србије.